b'\n_START_ARTICLE_\nBj\xc3\xb6rn von Sydow\n_START_PARAGRAPH_\nBj\xc3\xb6rn Gustaf von Sydow (s. 26. marraskuuta 1945) on ruotsalainen sosiaalidemokraattinen poliitikko.\n_START_SECTION_\nUra\n_START_PARAGRAPH_\nVon Sydow on koulutukseltaan valtiotieteiden tohtori, joksi h\xc3\xa4n valmistui vuonna 1978 Link\xc3\xb6pingin yliopistosta. Valmistumisensa j\xc3\xa4lkeen h\xc3\xa4n toimi muun muassa Solnan kunnallispolitiikassa ja Tukholman yliopiston yhteydess\xc3\xa4 toimivan Socialh\xc3\xb6gskolanin johtajana._NEWLINE_Von Sydow valittiin Ruotsin valtiop\xc3\xa4iville ensimm\xc3\xa4isen kerran syksyll\xc3\xa4 1994 Tukholman l\xc3\xa4\xc3\xa4nin vaalipiirist\xc3\xa4. Vuosina 1996\xe2\x80\x931997 von Sydow toimi lyhyen aikaa G\xc3\xb6ran Perssonin hallituksen kauppaministerin\xc3\xa4 ennen siirtymist\xc3\xa4 puolustusministeriksi vuonna 1997. H\xc3\xa4net on valittu jatkamaan parlamenttiedustajana vuosien 1998, 2002 ja 2006 vaaleissa ja vuoden 2002 valtiop\xc3\xa4iv\xc3\xa4vaalien j\xc3\xa4lkeen h\xc3\xa4net valittiin valtiop\xc3\xa4ivien puhemieheksi. H\xc3\xa4n seurasi teht\xc3\xa4v\xc3\xa4ss\xc3\xa4 Birgitta Dahlia, joka oli toiminut puhemiehen\xc3\xa4 vuodesta 1994 l\xc3\xa4htien. Vuoden 2006 vaalien j\xc3\xa4lkeen, porvaripuolueiden saatua enemmist\xc3\xb6n valtiop\xc3\xa4iville, von Sydow h\xc3\xa4visi puhemiehen vaalin kokoomuslaiselle Per Westerbergille, joka oli toiminut aiemmin ensimm\xc3\xa4isen\xc3\xa4 varapuhemiehen\xc3\xa4._NEWLINE_Von Sydowilta on julkaistu muun muassa kirjat Kan vi lita p\xc3\xa5 politikerna? (1978, v\xc3\xa4it\xc3\xb6skirja), V\xc3\xa4gen till enkammarriksdagen. Demokratisk f\xc3\xb6rfattningspolitik i Sverige 1944\xe2\x80\x9368 (1989), Att styra riket, regeringskansliet 1840\xe2\x80\x931990 (1990) ja Parlamentarismen i Sverige \xe2\x80\x93 Utveckling och utformning till 1945 (1997).\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBj\xc3\xb6rn von Sydow syntyi Solnassa Tukholman l\xc3\xa4\xc3\xa4niss\xc3\xa4. H\xc3\xa4nen \xc3\xa4itins\xc3\xa4 on Tullia von Sydow, joka on toiminut muun muassa Ruotsin valtiop\xc3\xa4ivien j\xc3\xa4senen\xc3\xa4 vuosina 1998\xe2\x80\x932002. Bj\xc3\xb6rn von Sydow on naimisissa Madeleine von Sydowin kanssa, jonka kanssa h\xc3\xa4nell\xc3\xa4 on nelj\xc3\xa4 aikuista lasta, kolme poikaa ja yksi tyt\xc3\xa4r.'